**Nauja asociacija žada sklandesnį mokesčių grąžinimą logistikos įmonėms**

Lietuvoje veikianti įmonė „Edenred Finance“ ir Nyderlandų bendrovė „REMOBIS Refund Service“ įkūrė naują iniciatyvą – Europos mokesčių grąžinimo paslaugų teikėjų asociaciją (ERPA). Ši organizacija siekia standartizuoti ir supaprastinti mokesčių grąžinimo procesus tarptautinio kelių transporto sektoriuje, kuris yra itin svarbus visos Europos ekonomikai, ypatingai transporto sektoriui.

Pagrindinis ERPA tikslas – suvienyti pagrindinius mokesčių grąžinimo paslaugų teikėjus, skatinti bendradarbiavimą, skaidrumą bei efektyvumą sektoriaus viduje, taip sukuriant naudą tiek transporto įmonėms, tiek mokesčių institucijoms.

**Atsakas į transporto sektoriaus iššūkius**

„Kasmet tūkstančiai tarptautinių kelių transporto įmonių visoje Europoje susiduria su sudėtingomis ir skirtingose šalyse nevienodomis mokesčių grąžinimo procedūromis. Todėl ERPA įkūrimas žymi svarbų žingsnį suteikiant sektoriui vieningą atstovavimą bei inicijuojant sprendimus, kurie padeda sumažinti biurokratiją, supaprastina procesus ir užtikrina savalaikį, sklandų mokesčių grąžinimą“, - asociacijos steigimo tikslus komentuoja Loreta Grekauskienė, „Edenred Finance“ vadovė.

Asociacijos steigėjai, „Edenred Finance“ (Lietuva) ir „REMOBIS Refund Service“ (Nyderlandai), kartu su partneriais „Nikosax“ (Danija), „Alfa Transport Service“ (Nyderlandai) ir „Tax Refund S.R.L.“ (Rumunija) atstovauja reikšmingą šio sektoriaus dalį. Šios įmonės kasmet aptarnauja apie 32 000 klientų ir pateikia daugiau nei 220 000 mokesčių grąžinimo paraiškų.

„ERPA – tai drąsus žingsnis į priekį mokesčių grąžinimo paslaugų srityje. Suburdami pagrindinius rinkos dalyvius, siekiame naujų inovacijų, efektyvumo ir pasitikėjimo standartų“, – teigia ERPA pirmininkas Pieter van Wel.

**Vertė mokesčių institucijoms ir valstybei**

Naujoji asociacija vienija rinkos lyderius siekdama supaprastinti sudėtingus administracinius procesus, didinti skaidrumą ir kurti vertę visiems šio sektoriaus dalyviams. Efektyvumas, teisės aktų laikymasis ir aiškūs procesai šiame sektoriuje yra laikomi kertiniais veiklos principais, todėl ERPA savo veikloje vadovausis šiais standartais.

ERPA taipogi siekia didinti mokesčių grąžinimo procesų efektyvumą ir prisidėti prie valdžios institucijų supratimo apie šio sektoriaus svarbą. Suburdama pirmaujančius Europos paslaugų teikėjus, asociacija skatina konstruktyvų bendradarbiavimą ir prisideda prie aukštesnių paslaugų kokybės standartų diegimo visame sektoriuje.

**Prisidės prie sukčiavimo prevencijos**

Vienas pagrindinių ERPA prioritetų – gerinti mokesčių grąžinimo sąlygas ir aktyviai prisidėti prie sukčiavimo prevencijos. Šie siekiai taip pat dera su mokesčių administratorių tikslu užtikrinti skaidrią, sąžiningą ir veiksmingą mokesčių sistemą. Bendradarbiaudamos su ERPA, institucijos gali naudotis detalesniais sektoriaus duomenimis bei analitinėmis įžvalgomis, kurios padės greičiau identifikuoti pažeidimus ir efektyviau juos valdyti.

Toks partnerystės modelis stiprins dialogą tarp institucijų ir paslaugų teikėjų, skatins mažinti administracinę naštą ir padės užtikrinti geresnį teisinių reikalavimų laikymąsi. Dalijimasis gerąja praktika ir ekspertinėmis įžvalgomis kurs tvirtą pagrindą pažangiai, skaitmeniniais sprendimais grįstai mokesčių sistemai, paruoštai ateities iššūkiams.

**Apie steigėjus ir asociacijos narius**

ERPA oficialiai įregistruota 2024 m. liepos 25 d. Nyderlanduose. Šiuo metu asociaciją sudaro penkios įmonės:

* „Edenred Finance“ – 2013 m. Vilniuje įkurta bendrovė, priklausanti tarptautinei EDENRED GROUP, yra viena didžiausių mokesčių grąžinimo paslaugų teikėjų Europoje.
* „REMOBIS Refund Service“ – nuo 2002 m. Utrechte (Nyderlandai) veikianti įmonė, teikianti mokesčių grąžinimo paslaugas tarptautinio transporto ir logistikos įmonėms visoje Europoje.
* „Alfa Transport Service“ – nuo 1989 m. veikianti REMOBIS grupės įmonė Nyderlanduose, taip pat specializuojasi mokesčių grąžinimo paslaugose transporto sektoriui.
* „Tax Refund S.R.L.“ – 2011 m. Bukarešte įkurta REMOBIS grupės bendrovė, aptarnaujanti tarptautinio transporto sektorių visoje Europoje.
* „Nikosax“ – „Edenred Finance“ valdoma Danijos įmonė, kuri specializuojasi PVM ir akcizų grąžinimo paslaugose Europos kelių transporto bendrovėms.

**Kontaktai papildomiems komentarams**

**Simona Belaglovaitė**  
„Edenred Finance“ rinkodaros ir komunikacijos vadovė  
M: +370 658 61656  
E: simona.belaglovaite@edenred.com